作者：卫宗武
词牌/韵律：摸鱼儿

paragraphs: 见春来、又将春尽，狂风那更痴雨。
一番芳径催人老，回首绿杨飘絮。
欢会处。
有小小池亭，止欠妙歌舞。
光阴梭度。
对草木幽姿，候禽雅奏，客至未应去。
十年里，冷落翟公庭户。
朋来草草樽俎。
投闲赢得浮生乐，肯羡油幢绣斧。
春几许。
任洛谱名葩，留宴耆英侣。
浮荣竞取。
纵带玉围腰，印金系肘，争似莺花主。